Maja Lunde med nytt opprop: – Vi må få vite mer
Osloskolens bruk av kunstig intelligens, er ikke spesielt smart, synes Maja Lunde. – Det er overilt av Oslo kommune å ta i bruk kunstig intelligens (AI) i skolen. Vi må få vite mer om verktøyet før det tas i bruk. Og bruken må være kunnskapsbasert, poengterer Maja Lunde. Hun er mest kjent som forfatter, men er også medieviter og mor til barn i Osloskolen. Sammen med skuespiller Ane Dahl Torp og IT-utvikler Christer Veland Aas har hun dratt i gang et opprop i sosiale medier mot for uforberedt bruk av kunstig intelligens i skolen. – En av Oslo kommunes ledere i Utdanningsetaten fremstilte det som om Osloskolen ikke hadde noe valg. Det er klart vi har et valg. Vi kan velge å bruke mer tid til å få mer kunnskap, sier Lunde, som tidligere har engasjert seg hardt mot ubevisst skjerm- og mobilbruk i skolen. – Er du ikke teknologioptimist? – Jeg er hverken optimist eller pessimist. Jeg mener vi skal forholde oss saklig og nøytralt til disse verktøyene. Og at «noe er kommet for å bli» holder ikke som argument. Særlig ikke i skolen. – Oslo kan vel teste det ut på enkeltskoler som blir pionérer før en bred utrulling? – Det stiller jeg også spørsmål ved. Er dette faktisk forskning? Det stilles strenge krav til forskning på barn. Blant annet må det innhentes tillatelse fra foreldrene. Og hva er suksesskriteriene? Er det kontrollgrupper? Av den informasjonen jeg har funnet, er ingen av disse tingene ivaretatt. Dessuten har ChatGPT 18 års aldersgrense, minner Lunde om. – Husk, det er sterke virksomheter og økonomiske krefter i sving for at skolene tar ny teknologi i bruk. Verdens største tek-selskaper har alt å tjene på at vi omfavner teknologien fort, advarer Maja Lunde. Hun spør om vi som samfunn har like mye å tjene. Lunde henviser blant annet til Forbrukerrådet som allerede i juni i fjor krevde at utvikling og bruk av kunstig intelligens er trygg, pålitelig og rettferdig.  – Dessverre har historien vist oss at vi ikke kan ha tiltro til at teknologigigantene ordner dette selv, og at det er behov for regulering som sikrer at våre rettigheter blir ivaretatt, uttalte Forbrukerrådet.  Utdanningsbyråd Julie Remen Midtgarden (H) i Oslo, forsvarer at Utdanningsetaten i Oslo er i gang med bruk av kunstig intelligens. Hun mener vi trenger mer kunnskap. – Det er nettopp det Osloskolen nå tar ansvar for når nasjonale myndigheter ikke kan hjelpe oss. Vi har en pilot der 26 av våre 187 skoler tester ut Osloskolens egen AI-tjeneste. Erfaringene fra piloten vil avgjøre hvordan vi skal bruke AI videre i Osloskolen, skriver Midtgarden i en e-post til VG. Hun understreker at Osloskolen ikke tester ut kunstig intelligens på barnetrinnet. – Hvorfor ikke bruke lenger tid – og forsikre dere om at en innføring er kunnskapsbasert? – Elever og lærere har brukt det siden det kom. Nå må vi ta ansvar og sette rammer for bruken av det. Som skoleeier vil det være fullstendig uansvarlig å overlate til lærerne og elevene selv å finne ut av hvordan de skal forholde seg til disse verktøyene, svarer byråden. Hun hevder Oslo kommune tar kunstig intelligens inn i skolen på en kritisk måte.  – Det er viktig for oss å bidra til ansvarlig bruk, læring, og ikke juksing, presiserer hun – Er det viktig for Oslo å være framme i skoene og først i løypa? – Vi må ta ansvar når nasjonale myndigheter ikke kommer på banen.  Hun sier Oslo er en av få kommuner som tar initiativ til kunnskapsinnhenting og kritisk bruk av kunstig intelligens i skolen.  – Et forskningsmiljø følger piloten, og vi skal evaluere den grundig.  – Hvordan sikrer dere at elever i osloskolen ikke bruker kunstig intelligens til å jukse? – Nå prøver noen Osloskoler ut AI i kontrollerte former. Dette gjøres nettopp for å få kunnskap om hvordan det kan brukes til å styrke elevenes læring, men også til å gi kunnskap om hvordan AIkan misbrukes gjennom blant annet juks, og hvordan skolene kan avsløre og forhindre det, svarer Midtgarden. For egen del har hun brukt kunstig intelligens blant annet til å sende ut invitasjoner til sitt eget 40-årslag. – Det er viktig for meg som byråd og mor til små barn å bidra til at det brukes til læring, ikke juksing, sier hun. Leder Hege Bae Nyholt (Rødt) i Stortingets utdanningskomité er på linje med Maja Lunde og Forbrukerrådet i sin måte å nærme seg AIpå. – Rødt mener at Norge heller bør satse på å utvikle egne, trygge og åpne AI-er som kan brukes i skolene. Da kan vi sikre oss kontroll over teknologien - helst i samråd med egne pedagoger. Skolene kan ikke være laboratorier for store teknologiselskaper, sier Nyholt.
Forfatter og medieviter Maja Lunde starter opprop mot skolens bruk av kunstig intelligens (AI), sammen med skuespiller Ane Dahl Torp. Lunde påpeker at bruken av AI må være kunnskapsbasert og sier at det er et valg å bruke mer tid på å innhente informasjon. Utdanningsbyråd Julie Remen Midtgarden (H) forsvarer bruken av AI og sier at det er viktig å bidra til ansvarlig bruk og læring, ikke juksing. Leder Hege Bae Nyholt (Rødt) i Stortingets utdanningskomité mener Norge bør satse på egne, trygge og åpne AI-løsninger i skolene, og ikke la skoler bli teknologiselskapers laboratorier.